Налшык зыгъэдахэ псыутххэм лэжьэн щIадзэж
Гъатхэмрэ Лэжьыгъэм-рэ я махуэшхуэм и пэ къихуэу Налшык Iуэху гуапэхэр щекIуэкIащ. КъБР-м и Правительствэм и Унэм и гупэм къит ЗэгурыIуэныгъэм и утыкум деж лэжьэн щыщIидзэжащ Къэбэрдей-Балъкъэрым и къалащхьэр нэхъри бжьыфIэ, дахэ зыщI, макъамэм зыдэзыщIу «къафэ», зэмыфэгъуу къаблэ псыутхым.
Зэхыхьэр иригъэкIуэкIащ уэрэджыIакIуэ, телевиденэм и лэжьакIуэ Аттаев Азнор. Мэлыжьыхьым и 29-м сыхьэт 15-м къалэм дэт псыутххэр псо-ри зэуэ яутIыпщыжащ, зэхуэсахэм я Iэгуауэ макъым щIэту. Республикэм исхэм, хьэщIэхэм я гур хегъахъуэ псыутхым, макъамэр зыхуэдэм елъытауэ, зи инагъымрэ плъыфэмрэ зыхъуэжым. Макъамэ псынщIэ къыщеуэкIэ, псыутхым метр зыбжанэкIэ лъагэу зеIэт, и щхьэщыгум мафIэхэр къыщылыд-щыункIыфIыжу. Ар классикэ, эстрадэ, рок, лъэпкъ макъамэхэми «къыдофэ».
ЗэгурыIуэныгъэм и утыкум къыщызэрагъэпэща концертым къалэдэсхэри республикэм и хьэщIэхэри зэхуишэсащ. Абы хэтащ Къэбэрдей-Балъкъэрым и уэрэджыIакIуэ нэхъыфIхэмрэ къэфакIуэ гупхэмрэ. Апхуэдэхэщ, УФ-м щIыхь зиIэ и артист Ташло Алий, Музыкэ театрым и уэрэджыIакIуэхэу Абэнокъуэ Рустам, Мэз Джульеттэ, Белоцерковская Динэ, Хуламханов Къайсын, Дэгу Каринэ, Налшык къалэм и Сабий музыкэ школхэм зэдай хорыр, ГъуазджэхэмкIэ Сабий школым, Эстетикэ гъэсэныгъэмкIэ къалэ центрым щыщхэр, «Нал цIыкIу», «Эльбрус», «Ровесницы» ансамблхэм я къэфакIуэхэр, Кавказ Ищхъэрэм ГъуазджэхэмкIэ и къэрал институтым и Музыкэ кадет корпусым и гъэсэнхэр, нэгъуэщIхэри.
Балигъхэми сабийхэми я нэгу зрагъэужьу зэхыхьэр ягъэдэхащ республикэм и духовой оркестрым, къэфакIуэ ансамблхэм, бэрэбэнауэхэм, пшынауэхэм, уэрэджыIакIуэхэм, ажэгъафэхэм. НыбжьыщIэхэм Iэмал яIащ спорт зэхьэзэхуэхэм хэтыну, таурыхъхэм къыхэщ лIыхъужьхэм я щыгъынхэмкIэ хуэпа артистхэм я гъусэу сурэтхэр зытрагъэхыну. КIэщIу жыпIэмэ, махуэр псоми гукъинэжу ягъэкIуащ.
Зи лъагагъыр зэщхьэщыкIыу псы къизыутхыкI, фалъэ теплъэ зиIэ псыутхыр щIы щIагъ пэшым щIэт компьютерымкIэ ягъэлажьэ. Абы и фIыгъэкIэ, ЗэгурыIуэныгъэм и утыкур цIыху кIуапIэ, щэнхабзэ центр хъуащ. Махуэ хуабэм псыутхым и Iуфэм деж зыщыбгъэпсэхуну уасэ зэримыIэм, цIыху езэшам къару, гукъыдэж къызэрыхилъхьэжым хэт щымыгъуазэр?! Абы и закъуэкъым. ЩIалэгъуалэм пщыхьэщхьэкIэрэ абдежым джэгу щызэхаублэурэ къафэм щаIэ зэфIэкIхэр щагъэлъагъуэ, щызэроцIыху, унагъуэхэм зэгъусэу нэгузыужьу зэманыр щагъа-кIуэ. НыбжьыщIэхэм сыхьэт бжыгъэ хэхакIэ псыутхым и Iэгъуэблагъэхэм къыщажыхь абдеж щат шыхэм- кIэ, лъакъуэрыгъажэхэмкIэ, цIыху зыбжанэ зэрыхуэ электромашинэмкIэ. Къалэм и щIыуэпс къулейм къыдэкIуэу, псыутхым и дахагъым хьэщIэхэри итхьэкъуащ.
ТЕКIУЖЬ Заретэ.
Сурэтхэр Къарей
Элинэ трихащ.
